In nomine sancte et individue Trinitatis amen. Quoniam a patribus ratum habemus ut ea que memorie facta tradi volumus, litteris commendare debeamus quo ad notitiam posterorum pervenire valeant veracius, idcirco ego Adelardus, Cimiensis castri dominus, cum uxore mea Basilia filiisque meis ac filiabus simul etiam cum omnibus heredibus per presens scriptum notum fieri volo tam presentibus quam futuris omnibus quatenus, venerabili Bosone, cum quampluribus primi ac secundi ordinis probissimis viris, interpellante, abbate Floriacensis monasterii sancte Dei genitricis Marie et beati Benedicti monachorum legislatoris eximii, quod situm est super fluvium Ligerim, in pago Aurelianensi, illicitam consuetudinem et pravam, matre mea Havildi superstite Milonis Virivensis violenti ambitione contra jus institutam, quam in venditione annone Auxonie, sanctorum jamdictorum ville, injuste tenebam, ob animarum nostrarum remedium genitorumque aut predecessorum nostrorum Deo prefatisque sanctis remisi ac remitto in perpetuum. Igitur monachus supradicte ville prepositus, vel villicus suus, pro voluntate libere et absolute modis omnibus ejusdem ville utatur annona, quibus vult distribuat, equorum, porcorum, pedum pecudumque omnium ex ea suum faciat nutrimentum, cui etiam vel quando voluerit eam sine occasione, absque ulla calumnia vel advocati vel alicujus heredis mei, licite vendat, excepto quod prius villico meo moletren non alias eam venalem offerat, qui, si eodem pretio quo quilibet alter eam comparare voluerit, infra XV dies pretium omne persolvat; quod si, tempore XV dierum transacto, pretium persolvere neglexerit, jam deinceps cuilibet ut dictum est vendat licite. Si quis igitur, quod absit, rei hujus unquam contradictor vel pacte hujus conventionis violator seu adversarius esse voluerit, particeps pene existat in inferno Jude proditoris. Ut autem ratum hoc scriptum permaneat et inconvulsum, subterscriptorum testium annotatione nominum munivimus. Signum Adelardi. Sign. Basilie, uxoris ejus. Sig. Adelardi, S. Gileberti clerici, S. Rogeri, S. Godefridi, filiorum eorum. S. Godefridi, nepotis sui. S. Rohardi, clerici Lobiensis. S. Macarii Cimiensis. S. Guillelmi. Signum Gualdrici de Hauvez. S. Raineri de Hamineio. S. Evrardi prepositi. S. Theoderici de Dalleis. Sig. Radulphi de Lauduno. S. Werici de Valle. Actum publice Rhemis, in concilio Callixti IIdi pape, anno incarnati verbi MCXX, episcopante Frederico, comite Godefrido, imperante Henrico.